Συναδέλφισσες/Συνάδελφοι

Η συνεδρίαση της Ενιαίας Σχολικής Επιτροπής Πρωτοβάθμιας Εκπ/σης (ΕΣΕ ΠΕ) στις 8/04/2019 είχε θέμα την έγκριση του οικονομικού απολογισμού του 2018.

Ενημερωθήκαμε για τη συνεδρίαση αυτή την Παρασκευή 5/04/2019, χωρίς να έχουμε το σχέδιο του απολογισμού. Το ζητήσαμε ως προϋπόθεση για τη συμμετοχή μας. Μας το έστειλαν το μεσημέρι της ίδιας ημέρας, λίγες ώρες πριν τη συνεδρίαση της Επιτροπής!

Πάγια τακτική του δήμου!

Στη συνεδρίαση παρατηρήθηκαν τα εξής:

* Έγινε αυτή σε έναν χώρο όπου χωρούσαν οριακά τα μέλη της. Κανείς παραπάνω! Όπως άλλωστε και στην προηγούμενη συνεδρίαση κατά τη διάρκεια της οποίας Δ/ντές σχολείων και μέλη των Συλλόγων Γονέων παρακολουθούσαν από το διάδρομο!
* Ξεκίνησε η συνεδρίαση άρον άρον 2 λ. πριν από την προγραμματισμένη ώρα, αφού διαπιστώθηκε οριακή απαρτία και πριν έρθουν όλα τα μέλη της!

Η θέση που υποστηρίχτηκε από την πλευρά μου, που είναι και θέση του Συλλόγου μας, ήταν η ακόλουθη:

1. **Δεν υπήρξε έγκαιρη ενημέρωση** των μελών ΕΣΕ ΠΕ και ΔΕΠ με το σχέδιο οικονομικού απολογισμού.
2. **Δε δόθηκε αναλυτική κατάσταση εξόδων ανά σχολείο και** ανά κατηγορία δαπάνης.
3. Δεν έχουν οι Δ/ντές/ντριες αντίγραφα των παραστατικών που αφορούν στο σχολείο τους, ώστε να μπορούν να προβούν στους απαραίτητους ελέγχους των δαπανών τους.

Για τους παραπάνω λόγους ζήτησα την αναβολή της συνεδρίασης, ώστε να διευθετηθούν τα παραπάνω.

**Δεν έγινε αποδεκτό από τον κ. Σιούτα καθώς και από τέσσερα μέλη της Επιτροπής, οπότε και αποχώρησα με την αίσθηση της ευθύνης που έχω για ένα τόσο σοβαρό θέμα.**

Πληροφορήθηκα από μέλη της Επιτροπής, μετά από 10 λεπτά που διήρκεσε η συνεδρίαση (!), τα παρακάτω:

Υπερψηφίστηκε ο απολογισμός με 5 υπέρ, 1 κατά και 1 λευκό.

Δεν έγινε καμία απολύτως συζήτηση επί του θέματος, δεν υπήρξε άλλωστε καμία απορία!

Έπλεξαν κ.κ. Συρίγος και Σιούτας το εγκώμιο ο ένας του άλλου για το θεάρεστο έργο της ΕΣΕ ΠΕ!

**Και το τραγελαφικότερο όλων: Δεν υπάρχει λόγος να έρθουν αιτήματα σχολείων στην Επιτροπή αφού τα πάντα έχουν ικανοποιηθεί!!!**

**Και καλή μας δύναμη!**

Τη χρειαζόμαστε πραγματικά σε όλες τις δύσκολες συνθήκες που αντιμετωπίζουμε!!!

Με εκτίμηση

Ανθή Μαντζαβράκου